Hvis man kan udskyde tøjvasken eller opvasken til weekenden, så er det en god idé, i tilfælde af man har en variabel elpris. Elprisen rammer nemlig tirsdag det højeste niveau i to måneder, og op mod weekenden er der mulighed for, at prisen stiger endnu mere. - Det er den perfekte storm i elmarkedet. Der er masser af ting, som kan trække prisen op og ned, og lige nu er der rigtig mange ting, som samtidig trækker prisen op, siger Henrik Møller Jørgensen, der ejer siden elforbrug.nu Næsten fordobling siden mandag Mandag toppede elprisen på 2,32 kroner/kWh, og tirsdag forventes prisen at ramme 4,66 kroner/kWh. En aftagende vind er blandt andet skyld i det. - I går havde vi rimelig meget vind, og i dag er der mindre, og det kommer til at aftage yderligere, siger Andreas Nyholm, meteorolog hos TV2 Vejret. Udover blæsten skyldes tidens høje elpriser ifølge Henrik Møller Jørgensen også mange faktorer udefra. - Der er to ekstraordinære ting, som især trækker det op. Det ene er, at man har svært ved at få kernekraftværker i gang i Frankrig, og det andet er, at vandkraftværkerne i Sverige holder vandet tilbage, fordi når frosten rammer, så vil de ikke have isklodser gennem turbinerne, siger han. - Det påvirker vores samlede elsystem. Ingen vind, ingen sol, ingen kernekraft og begrænset vandkraft. Når alt det mangler, kigger vi på, hvad der nu skal lave det. Og det er nu gaskraftværker, og derfor bliver priserne høje, siger Henrik Møller Jørgensen. Vender i weekenden Ifølge meteorolog Andreas Nyholm vil vinden de kommende dage forblive på samme niveau som i dag. Men det ændrer sig. - I weekenden ser vinden ud til at tage til igen og blive kraftigere. Forventningen er derfor, at priserne vil falde fra lørdag. England er i klemme Den højeste elpris tirsdag bliver som sagt 4,66 kroner/kWh. Dog slipper nordjyderne billigt i forhold til borgere andre steder i verden. I England vil prisen tirsdag ramme ni kroner uden transport, afgifter og skatter. - Briterne er i klemme. De er ved at aktivere forbrugerberedskabet. De er i den situation, at de er ved at skal slukke for et helt boligkvarter og lave rullende aflastninger, hvor man slukker for strømmen i perioder. I Danmark når vi ifølge Henrik Møller Jørgensen ikke så langt ud, hvis folk begynder at tænke over, hvornår de bruger strøm. - Det ser ud til, vi klarer vinteren og næste vinter også. Når det bliver koldere, så er det noget, der flytter noget, og det vil være tilstrækkeligt, hvis folk holder øje med priserne, siger han.

Referat:
Elprisen er tirsdag den højeste i to måneder. Flere forskellige faktorer spiller ind ifølge ekspert.